കൊച്ചിയില് മൂന്നുമാസത്തിനിടെ പിടികൂടിയത് 4000 കോടിയുടെ മയക്കുമരുന്ന് രണ്ടായിരത്തോളം ഹോട്ട്സ്പോട്ടുകള് കൊച്ചി അന്താരാഷ്ട്ര ബന്ധമുള്ള മയക്കുമരുന്നു കടത്തുകാരുടെയും പ്രായവ്യത്യാസമില്ലാതെ മയക്കുമരുന്ന് ഉപയോക്താക്കളുടെയും കേന്ദ്രമായി കൊച്ചി. കഴിഞ്ഞ മൂന്നുമാസത്തിനിടെ കൊച്ചിയുടെ തീരത്തും വിമാനത്താവളത്തിലും വാഹനങ്ങളില്നിന്നുമായി 4000 കോടിയോളം രൂപയുടെ മയക്കുമരുന്നുകളാണ് പിടികൂടിയത്. അന്താരാഷ്ട്ര ബന്ധമുള്ള വിദേശ പൗരന്മാരും യുവതികള് ഉള്പ്പെടെ മലയാളികളും കസ്റ്റംസ്, ഡിആര്ഐ, എക്സൈസ്, പൊലീസ് അന്വേഷക സംഘങ്ങളുടെ പിടിയിലായി. ഈ വര്ഷം ആദ്യ മൂന്നുമാസംമാത്രം മയക്കുമരുന്നുകടത്തും ഉപയോഗവുമായി ബന്ധപ്പെട്ട 368 കേസുകളാണ് കൊച്ചിയില് രജിസ്റ്റര് ചെയ്തത്. സംസ്ഥാനത്ത് ആദ്യമായി ആയിരത്തോളം എല്എസ്ഡി സ്റ്റാമ്ബുകള് ഒന്നിച്ച് പിടിച്ചെടുത്തതും ഇക്കാലത്താണ്. കഞ്ചാവ്, നൈട്രസോണ്, കൃത്രിമമായി നിര്മിക്കുന്ന ലഹരിമരുന്നായ എംഡിഎംഎ, ഹാഷിഷ്, ഹാഷിഷ് ഓയില് എന്നിങ്ങനെ വിവിധ ലഹരിവസ്തുക്കള് പിടിച്ചെടുത്തവയില് ഉള്പ്പെടുന്നു. ഇതില് ഏറ്റവുമൊടുവിലത്തെ ലഹരിവേട്ടയായിരുന്നു കാക്കനാട്ടെ ഫ്ലാറ്റിലേത്. പത്തുകോടിയിലേറെ വിലവരുന്ന എംഡിഎംഎയുമായി യുവതി ഉള്പ്പെടെ അഞ്ചുപേരെയാണ് എക്സൈസ് പിടികൂടിയത്. ചെന്നൈ ഉള്പ്പെടെ നഗരങ്ങളില്നിന്ന് ലഹരി കൊച്ചിയിലെത്തിച്ച് വില്പ്പന നടത്തിവരികയായിരുന്നു സംഘം. ജൂണില് അങ്കമാലിയിലെ ഫ്ലാറ്റില്നിന്ന് നാലുകോടിയോളം രൂപയുടെ എംഡിഎംഎ പിടിച്ചെടുത്തിരുന്നു. രണ്ട് മലയാളി യുവാക്കളും അറസ്റ്റിലായി. കാക്കനാട് ഉള്പ്പെടെ നഗരത്തിലെ വിവിധ കേന്ദ്രങ്ങളില് ഫ്ലാറ്റുകള് കേന്ദ്രീകരിച്ചായിരുന്നു ഇവരുടെയും പ്രവര്ത്തനം. നാര്കോട്ടിക് കണ്ട്രോള് ബ്യൂറോ അടയാളപ്പെടുത്തിയ ലഹരികേന്ദ്രങ്ങളായ രാജ്യത്തെ 272 നഗരങ്ങളിലൊന്നാണ് കൊച്ചി. ഇതിന്റെ ഭാഗമായി വില്പ്പനസംഘങ്ങളും ഉപയോക്താക്കളും ഇടപഴുകുന്ന രണ്ടായിരത്തോളം ഹോട്ട്സ്പോട്ടുകള് സാമൂഹ്യനീതിവകുപ്പ് കണ്ടെത്തിയിരുന്നു. കലൂര് ബസ്റ്റാന്ഡ്, സ്റ്റേഡിയം, എച്ച്എംടി കവല, കളമശേരി ഗ്ലാസ് ഫാക്ടറി, കൂനമ്മാവ് പുഴയോരം, കരിമുകള് തുടങ്ങിയ പ്രദേശങ്ങള് ഇതിലുള്പ്പെടുന്നു. ഇവിടങ്ങളില്നിന്ന് ചെറുതും വലുതുമായ കേസുകളും തുടര്ച്ചയായി രജിസ്റ്റര് ചെയ്തിട്ടുണ്ട്. ലഹരിസംഘങ്ങള് സജീവമായതോടെ കുറ്റകൃത്യങ്ങളും വര്ധിച്ചതായാണ് പൊലീസിന്റെ കണക്ക്. ആഡംബര ഹോട്ടലുകള്, റിസോര്ട്ടുകള്, നഗരകേന്ദ്രങ്ങള്ക്ക് പുറത്തെ വീടുകള് എന്നിവിടങ്ങളില് ലഹരിക്കായുള്ള ഒത്തുകൂടലും വര്ധിച്ചു. കഴിഞ്ഞമാസം നെടുമ്ബാശേരിയില് ടാന്സാനിയന് പൗരനില്നിന്ന് 25 കോടി രൂപയുടെ ഹെറൊയിന് പിടികൂടിയിരുന്നു. ഗള്ഫ്, ആഫ്രിക്കന് രാജ്യങ്ങളില്നിന്ന് ഉള്പ്പെടെ ലഹരി കൊച്ചിയിലെത്തിച്ച് ശ്രീലങ്ക ഉള്പ്പെടെ രാജ്യങ്ങളിലേക്കും ഇന്ത്യയിലെ പ്രധാന നഗരങ്ങളിലേക്കും എത്തിക്കുന്ന സംഘത്തിലെ കണ്ണിയാണിയാള്. സിംബാബ്വെയില്നിന്ന് എത്തിയ യുവതിയില്നിന്ന് മൂന്നുകിലോയോളം ഹെറൊയിന് കഴിഞ്ഞമാസം പിടിച്ചെടുത്തു. ഏപ്രിലില് കൊച്ചി തീരത്ത് മീന്പിടിത്ത കപ്പലില്നിന്ന് 3000 കോടിയോളം വിലവരുന്ന മയക്കുമരുന്ന് നാവികസേന പിടിച്ചിരുന്നു. നെടുമ്ബാശേരിപോലുള്ള ചെറുവിമാനത്താവളങ്ങളിലെ സുരക്ഷാ പരിശോധനകളുടെ കുറവും മറ്റിടങ്ങളിലേക്ക് എളുപ്പത്തില് മയക്കുമരുന്ന് കടത്താനുള്ള സാധ്യതയുമാണ് ലഹരിസംഘങ്ങളെ കൊച്ചിയിലേക്ക് ആകര്ഷിക്കുന്നത്. മലേഷ്യ, വിയറ്റ്നാം, ഫിലിപ്പിന്സ് അടക്കമുള്ള രാജ്യങ്ങളിലേക്ക് ലഹരി കടത്തുന്നത് കൊച്ചിവഴിയാണെന്നാണ് എക്സൈസ് കണ്ടെത്തല്.